I løbet af årets første måneder er mange blevet smittet med krænkelsesvirusset, som fjerner folks immunitet over for småting, der egentlig ikke omhandler dem, samt fjerner enhver form for humor.

“Der har været usædvanligt mange tilfælde af krænkelsesramte danskere. Allerede i årets første måneder har vi haft flere tilfælde end i hele 2018, der ellers var rekordår,” siger Thea Kølsen Fischer, der er overlæge og afsnitsleder på Virologisk Overvågning og Forskningsafsnit på Statens Serum Institut, til RokokoPosten.

Blev krænkede over krænkelse

Noget tyder på, at det er nu, sygdommen for alvor begynder at røre på sig. Første udbrud var i gang allerede før nytår, hvor en kvindelig underviser på CBS blev krænket over, at hendes kolleger sang “Den danske sang er en ung blond pige”.

Herfra spredte smitten sig til næsten alle landets klummeskribenter, der blev krænkede over den oprindelige krænkelse.